Το θεατρικό συγκρότημα Λοϊζίδης επιστρέφει στην Νέα Υόρκη με την «Ελένη» του Ευριπίδη
θα παρουσιάσει επίσης και το έργο «Καντίς: Η ζωή που δεν έζησα»
Το θεατρικό συγκρότημα Λεωνίδα και Ευτυχίας Λοϊζίδη επιστρέφει το φθινόπωρο στην Νέα Υόρκη για να παρουσιάσει το κλασσικό έργο του Ευριπίδη «Ελένη», στο λεγόμενο Θέατρο του Πρώτου Ορόφου, στην διασταύρωση της 2 Λεωφόρου με τον 4 Δρόμο, όπου και ακμάζει η εκτός Μπρόντγουαιη καλλιτεχνική ζωή και προσφορά της μεγαλούπολης. Αυτή θα είναι η τρίτη περιοδεία του Κυπριακού συγκροτήματος στην Νέα Υόρκη σε ισάριθμα χρόνια και αναμένεται να είναι εξ ίσου επιτυχημένη με εκείνες του 2010 και του 2011 στις οποίες το διακεκριμένο θεατρικό σχήμα παρουσίασε την τριλογία του Αισχύλου «Ορέστεια» και την τραγωδία του Ευριπίδη «Ιφιγένεια Εν Ταύροις», αντίστοιχα. Την παραγωγή και σκηνοθεσία της «Ελένης» για τον κύκλο των παραστάσεων στην Νέα Υόρκη έχει αναλάβει ο πολυβραβευμένος σκηνοθέτης Λεωνίδας Λοϊζίδης ενώ τον ρόλο της ηρωίδας ερμηνεύει η εξαίρετη ηθοποιός Ευτυχία Παπαδοπούλου-Λοϊζίδη, που έχει αποσπάσει κολακευτικότατα σχόλια από τους κριτικούς για το πλούσιο ταλέντο της και τις λαμπρές επιδόσεις της στην υποκριτική. Το έργο θα παιχτεί σε μια νέα διασκευή που έχει κάνει ο Λούης Μάρκος, καθηγητής Αγγλικής Φιλολογίας στο Πανεπιστήμιο του Χιούστον, στο Τέξας. Η «Ελένη» είναι ένα από τα πιο δημοφιλή έργα του Ευριπίδη, ίσως γιατί σε αυτό το τραγικό στοιχείο συχνά γειτονεύει με το κωμικό, δεδομένου ότι ο ποιητής έχει αλλάξει δραστικά τον Ομηρικό μύθο. Αντίθετα με την εκδοχή της «Οδύσσειας», η Ελένη του Ευριπίδη ισχυρίζεται ότι ουδέποτε ταξίδεψε στην Τροία και πως σε όλη την διάρκεια του Τρωικού Πολέμου παρέμενε στην Αίγυπτο, όπου την οδήγησε ο Ερμής κατ εντολή του Διός, για να ζήσει στην αυλή του βασιλιά Πρωτέα και να περιμένει εκεί την επιστροφή του συζύγου της, του Μενελάου, από την εκστρατεία κατά των Περσών. Η εξήγηση που δίνει η ηρωίδα στο έργο του Ευριπίδη είναι πως ο Πάρις, χωρίς να το γνωρίζει, πήρε μαζί του αντί για την Ελένη «ένα είδωλό της που έφτιαξε η Ήρα» και πως ήταν γι αυτό «το έμπνουν είδωλο» που έγινε ο πόλεμος στην Τροία, ο οποίος στοίχισε την ζωή σε τόσους ανθρώπους. Το μήνυμα του έργου είναι καθαρά αντιπολεμικό. Οι παραστάσεις της «Ελένης» στην Νέα Υόρκη θα αρχίσουν στις 11 Σεπτεμβρίου και θα συνεχιστούν μέχρι τις 23 του ίδιου μήνα. Σε δύο από αυτές τις ημέρες όμως, το συγκρότημα Λοϊζίδη θα δώσει μόνον απογευματινές παραστάσεις της «Ελένης», και αυτό για να μπορέσει τα ίδια βράδια να παίξει και ένα ακόμα έργο, την δραματική δημιουργία του Μιχάλη Κοκκινάρη, “Καντίς: Η ζωή που δεν έζησα» σε μετάφραση της Δέσποινας Κονταξή και με πρωταγωνίστρια την Ευτυχία Λοϊζίδη. Πρόκειται για έναν λυτρωτικό μονόλογο μιας εβραίας, ονόματι Σάρας, που μοιράζεται μαζί μας τις σκέψεις που την κυριαρχούν λίγο πριν την εκτέλεσή της στο Άουσβιτς. Η Σάρα πενθεί για την ζωή που οι Ναζί της αρνούνται να ζήσει με τον άνδρα που αγαπά, για τα παιδιά που δεν πρόκειται να φέρει η ίδια στον κόσμο και να μεγαλώσει στην αγκαλιά της και για τα τόσα όνειρα που έπλαθε κι έμελλε να μείνουν απραγματοποίητα. Η προπώληση των εισιτηρίων για τις παραστάσεις του συγκροτήματος Λοϊζίδη έχει ήδη αρχίσει και η παραγωγός εταιρία παροτρύνει τους ενδιαφερόμενους να κρατήσουν από τώρα τις θέσεις τους για να ενισχύσουν την προσπάθειά της να προάγει αυθεντική ελληνική κουλτούρα στις Ηνωμένες Πολιτείες.